nyheter

Påstanden kommer fram i Samisk språkundersøkelse 2012, en rapport utarbeidet av Norut i Alta og Nordlandsforsk i Bodø på oppdrag fra Sametinget.

– Det du sier høres helt vanvittig ut. Det er veldig vondt og uvirkelig trist å høre at barn utsettes for slikt. Dessverre har vi allerede fått nyss om dette gjennom kontakten vi har hatt med den samiske befolkningen etter valgkampen, sier ordfører Jens Johan Hjort.

Fordomsfulle lærere

Ifølge rapporten opplever enkelte samiske skoleelever i Tromsø også fordomsfulle lærere. En samisk elev ved en ungdomsskole i Tromsø forteller at norsklæreren ble overrasket da vedkommende hadde levert en velskrevet stil. Læreren spurte derfor eleven om hvem som egentlig hadde skrevet den.

Andre har gitt tilbakemelding i rapporten om at de helst bare ønsker å «gjemme seg» på grunn av mobbingen som har oppstått etter valgkampen.

– Har ansvar

Det var under valgkampen i fjor at forestillingen om Tromsø som en flerkulturell by ble utfordret. Saken om innlemmelse av Tromsø kommune i Samisk språkforvaltningsområde utløste en til tider hissig og usaklig debatt, særlig på nettet, som synliggjorde motstand mot den samiske befolkningen i kommunen.

– Vi har alle et ansvar, men jeg har det største ansvaret for å rydde opp i situasjonen. Det er særlig forpliktende at dette har skjedd som et resultat av valgkampen i fjor, sier ordføreren.

- Samfunnsengasjerte

Prestvannet skole er den skolen i Tromsø som har flest samiske elever. Skolen organiserer undervisning i samisk for totalt 120 elever i Tromsø.

– Vi har snakket veldig mye om denne saken, og da særlig om hvordan vi skal snu den til noe positivt for elevene, sier inspektør Ina Beate Pentha.

Det mener hun at de har fått til.

– Denne saken har nok vært en oppvekker for mange. På grunn av debatten har mange blitt mer samfunnsengasjert. De ønsker å delta og si sin mening i ordskiftet som foregår rundt dem. Mange elever har fått en mer glød ut av dette, og vi ser at noen velger å trappe opp undervisningen, forteller inspektøren.

Hun mener det er uriktig at det nå er blitt greit å mobbe samiske elever, og at det er feil å trekke fram de negative konsekvensene.

-Det er sikkert noen få som føler seg mer mobbet enn de gjorde tidligere, men jeg tror det er snakk om et veldig lite mindretall. Det er selvfølgelig viktig at skolen ser og ivaretar disse, understreker Pentha.